Damvlakke daal steedsGariepdam op die grens tussen die Vrystaat en die Oos-Kaap (2005) (Foto: Nic Roets by wikitravel.org) Die vlakke van damme landswyd daal steeds week ná week volgens ŉ weeklikse assessering van die departement van water en sanitasie. “Die assessering wat op 6 Junie gedoen is, het getoon dat daar ŉ daling van 0.4% is op die vlakke van damme,” het Sputnik Ratau, woordvoerder van die departement, gesê. “Damme se vlakke is tans gemiddeld 53,4%, in vergelyking met 53,8% die vorige week. Damme was verlede jaar teen hierdie tyd ongeveer 76,2%.” Volgens Ratau kan die vlakke met nog 10% daal voor die somerreën in die onderskeie provinsies begin. Alle provinsies het ŉ daling in damvlakke beleef. Die Algoa-stelsel, wat uit vyf damme bestaan en Port Elizabeth, Uitenhage en Despatch bedien, staan op 75,9%, in vergelyking met 76,7% verlede week (daling van 0,8%). Die Amathola-stelsel, wat uit ses damme bestaan en Oos-Londen, Bisho and King William’s Town bedien, het met 0,6% gedaal. Damme in Kaapstad het met 0,6% gedaal en die Voëlvleidam staan tans op 20,6% – ŉ daling van 0,4% in vergelyking met die vorige week. Umgeni-dam, wat Durban en Pietermaritzburg bedien, het met 1,5% gedaal. Ander damme in KwaZulu-Natal wat gevaarlik laag is, is Klipfontein (17,4%), Goedertrouw (20%) en Hluhluwe (13,4%) en dié damme se vlakke daal weekliks. Die Vaalrivier-stelsel wat hoofsaaklik Gauteng, Sasol en Eskom bedien, staan op 62,5%, in vergelyking met 63,1% die vorige week. Die Sterkfontein-dam is stabiel op 89%, maar Grootdraai-dam het met 1,3% gedaal tot 84,7%. Die Vaal-stelsel het verlede jaar hierdie tyd ook op 82,4% gestaan. In die Oranjerivier het die Gariepdam met 0,7% gedaal tot 53,4%. Die Van der Kloof-dam het met 1,1% gestyg tot 65,1%. Polokwane-stelsel het met 0,3% gedaal en staan tans op 51,3%. Van die 211 damme wat weekliks gemonitor word, is 12 damme laer as 10%, 64 damme is laer as 40% en 18 damme is op 100%. “Die departement het konsultasies met belanghebbendes gehou vir die Vaal-, Oranje- en Bloemfonteinstelsels en aanbevelings word oorweeg om watertoevoer te verseker tydens die lae vlakke,” het Ratau bygevoeg.